BREÑAS GONZÁLEZ DE ZÁRATE (EH Bildu, 2015-11-26):
Eskerrik asko eta eguerdi on denoi.
Ezer baino lehenago, Getariako alkatea eta zinegotziak agurtu nahiko nituzke, baita Gipuzkoako Foru Aldundiko ordezkaria ere. Ongi etorriak denoi gure partetik ere.
Eta espero dezagun gaur hemen onartuko duguna datozen urteetan benetan bere ibilbidea egitea.
Agurrak agur, gure iritziz Getariako Elkano marinelaren V. mendeurrenak garrantzia estrategikoa du Euskal Herria mundura zabaltzeko. Eta horregatik uste dugu gertakari hau oroitu eta babestu behar dela, hasteko, bere balio historikoagatik, munduari emandako lehen itzulia izateaz gain, lurraren borobiltasunaren teoria ere indartu zuelako. Baina, hauez gain, arrazoi gehiago ere badaude oroitzapen honi dagokion balioa emateko.
Jon Azkuek ondo esan duen bezala, Elkanoz gain euskaldun gehiago zeuden tripulazioan. Besteak beste, bizirik heldutako 18 marinelen artean, adibidez, Juan de Acurio bermearra, zuk aipatu dituzu, Diego Carmona baionarra, Juan de Arratia bilbotarra edo eta Barakaldoko Juan de Zubileta bazeuden. Eta abiatutako 234 marinelen artean euskaldun kopurua ere ez zen txikia izango. Eta hauxe gure historiaren, gure memoriaren zati bat ere bada. Eta berau berreskuratzea eta berreraikitzea guri behintzat oso garrantzitsua iruditzen zaigu.
Beraz, Euskal Herriko historia eta ondarea balioan jarri eta aldarrikatzeko oso ekimen interesgarria dela deritzogu.
Bigarrenik, duen nazioarteko eragina aintzat hartu behar da, Euskal Herriari munduaren aurrean prestigioa eman eta berau ezagutarazteko aukera paregabea delako. Esaterako, Europaren ozeanoetako hedapena gauzatzeko funtsezkoak izan ziren teknologiaren itsasketa jakintzaren eta enpresa eta administrazio egituraren jatorria Euskal Herrian dagoelako.
Hirugarrenik, proiektuak garrantzia ere badu partaidetzarako duen izaeragatik. Euskal Herriko erakunde eta ekimen guztietara zabalduta dagoen proiektua baita, batetik, eta bestetik parte hartu zuten herrialdeekin harremanak bultzatzea ere bilatzen duelako.
Eta, azkenik, ekar ditzakeen onura sozial, kultural eta ekonomikoengatik ere bada balioan jartzeko egitasmoa, zalantza barik, gure ustez.
Eta horregatik guztiagatik sinatu dugu gaurko erdibidekoa, Getaria herriaren nahia eta mezua jasotzen dituelakoan, Getariatik Euskal Herrira eta Euskal Herritik mundura.
Batetik, Getariako udaletik hasita, gainerako euskal erakundeekin lankidetza; bestetik, zirkumnabegazioko herrialdeekin ekimenak partekatzea, batetik Andaluzia, Portugal eta Gaztela eta Leonekin, kasu honetan; baita Ruta Magallanes-Elcano UNESCOren Mundu Ondare zerrendan txertatzea ere, Jonek aipatu bezala.
Hirugarrenik, Estatuko, Europako eta Nazio Batuetako beste erakundeekin ere beharrezkoak hartu-emanak egin, daitezela Elkanoren munduko biraren oroitzapenean euskal erakunde guztien parte-hartzea bermatze aldera.
Eta azkenik, kontuan hartuta ospakizuna 2019tik 2022ra izango dela, bidaiak iraun zuen denbora berbera, alegia, egitasmoak 2017tik aurrera diru partida bat ere izatea da gure erdibidekoan eskatzen duguna.
PSE, EAJ eta gure artean adostutako erdibidekoa da, baina espero dugu emandako arrazoiengatik gainerako taldeen babesa ere jasotzea. Eta amaitzeko, jada bakarrik eskerrak ematea Talde Sozialistako Jon Azkue eta Talde Jeltzaleko Iñaki Aguirreri adosteko agertu zuen prestutasunagatik.
Eta besterik ez, eskerrik asko.